Belinda Peregrín

Si Belinda Peregrín Schüll (ipinanganak noong 15 Agosto 1989), na kilala sa pangalang Belinda lamang, ay isang mang-aawit at artistang Mehikano. Nanirahan siya sa Lungsod ng Mehiko mula sa murang edad. Noong 2000, sinimulan niya ang kanyang karera bilang batang aktres sa edad na 10 nang mapili siya bilang pangunahing tauhan sa Mehikanong telenobelang pambata na Amigos x siempre. Lumabas din siya sa Aventuras en el tiempo (2001) at Cómplices Al Rescate (2002).

Ang kanyang sariling-pamagat na unang album na pang-istudiyo na Belinda (2003) ay naging komersyal na tagumpay, na nakabenta ng higit sa 1.1 milyong kopya sa buong mundo. Mula rito, lumabas ang maraming matagumpay na mga single, kabilang ang kanyang mga unang patok na awit na "Lo Siento" at "Vivir", ang pangunahing tema ng telenobela noong 2004 na Corazones al límite. Matapos niyang lisanin ang Sony BMG at ang kanyang tagapamahala noong 2005, ang pangalawang album ni Belinda na Utopía (2006) ay nagbigay sa kanya ng dalawang nominasyon sa Latinong Gawad Grammy at nakamit ang sertipikong platino sa Mehiko. Naglaman ito ng mga single na pumasok sa pinakamataas na sampu na "Ni Freud ni tu mamá", "Bella Traición" at "Luz Sin Gravedad".

Lumabas din si Belinda sa mga pelikula, kabilang ang Disney Channel Original Movie na The Cheetah Girls 2 (2006), at nagbigay ng boses sa dub para sa The Tale of Despereaux (2008) at Las aventuras de Tadeo Jones (2012). Ang kanyang pagbabalik sa Mehikanong telenobela sa Camaleones (2009) at sa seryeng pantelebisyon na Mujeres asesinas 3 (2010) ay naging inspirasyon para sa kanyang pangatlong album na Carpe Diem (2010), na naglabas ng patok na single na "Egoísta". Ang kanyang ika-apat na album na Catarsis (2013) ay nagsimula sa numero-uno sa kanyang sariling Mehiko, at nauna ito ng mga patok na single na "En El Amor Hay Que Perdonar" at "En La Obscuridad". Noong 2017, lumabas si Belinda sa pelikulang Baywatch, kasama sina Dwayne Johnson at Zac Efron.

Sa kabuuan, ang kanyang apat na album pang-istudiyo, single, at mga tugtugin sa pelikula ay nakabenta ng higit sa 3 milyong kopya, na ginagawang ikatlong pinakamabentang babaeng musikero na Mehikano. Tinaguriang "Princess of Latin Pop" (Prinsesa ng Latinong Pop) siya ng internasyonal na midya.

Simula 2020, isa siya sa mga coach o tagapasanay sa Mehikanong palabas na patimpalak sa pag-awit na La Voz sa TV Azteca matapos itong makuha mula sa Televisa matapos ang 7 season.

 Diskograpiya 

 Mga pang-istudiyong album

 Belinda (2003)
 Utopía (2006)
 Carpe Diem (2010)
 Catarsis (2013)
 Indómita (2025)

Mga pananda

 Mga sanggunian